text: Fodgænger kørt ned i Haderslev 
  29 november 2010 kl. 17.48
  En 30-årig kvinde blev ramt af en bil i Haderslev. Kvinden er nu på sygehuset, og hendes tilstand er kritisk.
  En kvindelig fodgænger blev mandag påkørt af en bil i Haderslev. Ulykken skete kort efter klokken 16.30, og hun blev straks efter kørt til sygehuset i Aabenraa.
  - Hendes tilstand er kritisk. De første meldinger fra ulykkesstedet lød på, at hun havnede under bilen og blødte fra hovedet, fortæller vagtchefen fra Syd- og Sønderjyllands Politi.
  De nærmere omstændigheder omkring ulykken er endnu ikke klarlagt.
  Bilisten var også en kvinde. Hun var ædru og holdt sig inden for fartgrænsen på 50 kilometer i timen.
  